Syddansk Universitet 12. november 2008

Regelsæt for ph.d.-uddannelsen ved

Syddansk Universitet, Det Humanistiske Fakultet

***Indledning***

I henhold til Ministeriet for Videnskab, Teknologi og Udviklings bekendtgørelse nr. 18 af 14. januar 2008 om ph.d.-uddannelsen ved universiteterne (ph.d.-bekendtgørelsen og senere ændringer af 28. maj 2010) fastsættes der følgende udfyldende bestemmelser om ph.d.-uddannelsen og erhvervelse af ph.d.-graden ved Det Humanistiske Fakultet ved Syddansk Universitet (SDU).

Ph.d.-bekendtgørelsen er en uddannelsesbekendtgørelse, hvis bestemmelser gælder i alle tilfælde, uanset ph.d.-uddannelsens finansieringsform.

Nærværende regelsæt fastsætter de overordnede rammer for ph.d.-studiet ved Det Humanistiske Fakultet.

**Generelle bestemmelser**

§ 1 Ph.d.-uddannelsen skal foregå ved fakultetets ph.d.-skole.

§ 2 Studiet svarer i omfang til et 3‑årigt fuldtidsstudium (180 ECTS).

§ 3 Ph.d.‑studiet afsluttes med aflevering og bedømmelse af en afhandling og med en offentlig forsvarshandling, jf. §§ 14-28.

§ 4 Når ph.d.**-**planen er tilfredsstillende gennemført og afhandling samt forsvars­handling bedømt, træffer Akademisk Råd afgørelse om tildeling af ph.d.‑gra­den, jf. § 29.

§ 5 En ph.d. ‑afhandling kan indleveres uden forudgående studium, jf. § 30.

**Indskrivning til ph.d.-studiet**

§ 6 Beslutning om indskrivning til ph.d.-skolen træffes af ph.d.-skolelederen på institutlederens anmodning og efter indstilling fra repræsentanter for de videnskabelige medarbejdere i Ph.d.-udvalget.

Stk. 2 Institutlederens anmodning skal begrundes med henvisning til enten et fagkyndigt udvalgs bedømmelse af en ansøgning til et stipendium eller en fagkyndig udtalelse (fx i forbindelse med helt eller delvist eksternt finansierede stipendier med navngivne modtagere). Bedømmel­sen/udtalelsen skal redegøre for følgende: Ansøgerens navn og uddannelse, projekttitel, kortfattet beskrivelse af projektet, projektets niveau samt ansøgerens faglige forudsætninger for at gennemføre projektet. Institutlederens anmodning skal herudover indeholde forslag til hovedvejleder og forskeruddannelsesprogramtilknytning, samt redegøre for eventuelle særlige forhold eller behov i forbindelse med projektet.

Stk. 3 Ph.d.-udvalget kan i forbindelse med indskrivningen efter rådgivning fra instituttet dispensere fra dele af ph.d.-planen (kursusdeltagelse, undervisning eller anden form for formidling), hvis ansøgeren har dokumenteret aktiviteter inden for de pågældende områder. Kursusdelen omregnes i ECTS.

Stk. 4 Indskrivning til et ph.d.-studium finder af hensyn til kursusdeltagelse og under­visningsvirksomhed normalt sted pr. 1. februar og 1. september.

**Vejledning**

§ 7 Hovedvejlederen har ansvaret for den samlede ph.d.-uddannelse, og skal være ansat ved fakultetet og tilknyttet ph.d.-skolen. Hovedvejlederen har en række forpligtelser, jf. nedenstående bestemmelser.

Stk. 2 Hovedvejleder og supplerende vejledere udpeges af ph.d.-skolelederen efter samråd med institutlederen. Efter aftale med instituttet kan ph.d.-skolelederen selv eller efter ansøgning fra den ph.d.-studerende udpege yderligere vejledere, der skal være kvalificerede inden for det relevante fagområde og udskifte hovedvejleder eller andre vejledere.

Stk. 3 Vejledere skal være anerkendte aktive forskere på minimum lektorniveau inden for det pågældende fagområde. Dette krav stilles ikke til medvejledere.

Stk.4 Vejledere, der er ansat ved fakultetet, er forpligtet til at deltage i ph.d.-skolens kurser for ph.d.-vejledere og de aktiviteter, som Syddansk Universitet og/eller forskeruddannelses­programmerne udbyder.

**Ph.d.-plan**

§ 8 Den ph.d.‑studerende skal gennemgå den for vedkommende fastlagte ph.d.-plan, hvis hovedbestanddel består i udarbejdelsen af en ph.d.‑afhandling.

Stk. 2 Ph.d.-planen beskriver det selvstændige stykke forskningsarbejde som den studerende skal udføre i løbet af uddannelsens 3 år og bedømmes på.

Stk. 3 Ph.d.-planen skal være endelig godkendt senest 3 måneder efter påbegyndt ph.d.-studium.

Stk. 4 Ph.d.-udvalget tager stilling til om der i forbindelse med bedømmelse af ansøgninger forholde sig til om der eventuelt skal gives dispensation fra dele af ph.d.-planen.

§ 9 Hovedvejlederen skal indstille den studerendes ph.d.-plan til ph.d.-udvalgets godkendelse.

Undervisning og formidling

§ 10 Den studerende skal ved studiets afslutning have opnået erfaring med undervisningsvirksomhed eller anden form for formidling.

Stk. 2 Hovedvejlederen skal sikre, at undervisnings‑ og formidlingsvirksomheden så vidt muligt er af re­le­vans for den ph.d.-studerendes ph.d.-plan. Hvis formidlingsvirksomhed skal træde i stedet for undervisning, skal dette godkendes af institutlederen, jf. § 6,3.

Stk. 3 Ph.d.‑studerende uden stipendium har ikke krav på, men kan ansættes ved universitetet til de i § 10 omtalte arbejdsopgaver.

Kurser

§ 11 Ph.d.-planen skal omfatte kurser i et omfang svarende til 30 ECTS.

Stk.2 Hovedvejleder skal sørge for at studieforløbet følger ph.d.-planen samt indstille den studerendes kursusaktiviteter til ph.d.-udvalgets godkendelse, herunder hvilken vægt det enkelte kursus bør have i det samlede kursusregnskab på 30 ECTS, jf. § 7.

Miljøskift

§ 12 Miljøskiftet har til formål at give den studerende mulighed for at indgå i et eller flere aktive miljøer uden for egen institution for derved at udbygge sit netværk, deltage i en bredere vifte af faglige aktiviteter, indgå i en udvidet dialog om sit projekt, og finde ny inspiration. Ved planlægningen af miljøskift skal projektrelevans højprioriteres, og i den udstrækning det er foreneligt med udlandsophold skal dette ligeledes højprioriteres. Miljøskiftet, der typisk bør have en samlet varighed på 3-6 måneder, skal så vidt muligt tidsfæstes og målsættes i ph.d.-planen. Endelig plan for miljøskiftet udarbejdes sammen med vejleder og fremsendes senest i forbindelse med 1. årsevalueringen til ph.d.-udvalgets godkendelse.

**Studieforløbet**

§ 13 Der gennemføres i alt 3 evalueringer. De første efter henholdsvis 11 og 23 måneders forløb hvor ph.d.-skolelederen foretager en vurdering af, om den ph.d.-studerende følger ph.d.-planen.

Stk. 2 Vurderingen foretages på baggrund af et evalueringsskema samt en samtale som ph.d.-skolelederen afholder med den ph.d.-studerende, eventuelt med deltagelse af hovedvejlederen.

Proceduren er følgende:

Den studerende sender det udfyldte evalueringsskema til hovedvejlederen. Denne udfærdiger en udførlig udtalelse om projektets status i forhold til ph.d.-plan og sender den samt evalueringsskema til ph.d.-skolelederen med kopi til den studerende. I løbet af de følgende to uger kan den ph.d.-studerende fremkomme med bemærkninger til udtalelsen. Der afholdes derefter en samtale.

Forløber projektet efter ph.d.-planen og delmål er opfyldt i forhold til kursusdeltagelse og formidling – eller der kan gøres rede for hvorfor dette ikke er tilfældet – vil ph.d.-skolelederen sidst i samtalen godkende evalueringen.

Stk. 3 Hvis ph.d. skolelederen vurderer at forskeruddannelsen ikke forløber tilfredsstillende, gives den studerende mulighed for inden for 3 måneder at rette op på forholdet. Dette tilbud kan kun gives en gang under den samlede ph.d.-uddannelse. Den studerendes svarfrist på dette tilbud er 8 arbejdsdage. Ønsker den studerende ikke at tage imod dette tilbud, udskrives den studerende ved månedens udgang

Stk. 4 Umiddelbart efter udløbet af de 3 måneder fremsender hovedvejlederen en udførlig udtalelse om projektets status i forhold til den reviderede ph.d.-plan og sender denne til ph.d.-skolelederen.

Ph.d.-skolelederen sender udtalelsen til den ph.d.-studerende, der har to uger til at fremkomme med eventuelle bemærkninger.

Ph.d.-skolelederen indkalder hovedvejleder og den ph.d.-studerende til samtale. På baggrund af hovedvejlederens udtalelse, den ph.d.-studerendes eventuelle bemærkninger og samtalens forløb, vurderer ph.d.-skolelederen om indskrivning skal fortsætte eller bringes til ophør.

Beslutning meddeles den ph.d.-studerende umiddelbart efter samtalen.

Stk. 5 Et eventuelt andet ansættelsessted underrettes om udskrivningen.

Stk. 6 Efter 5. semester gennemføres den sidste evaluering der består af to elementer.

1. Den studerende og hovedvejlederen anmodes om at fremsende en udtalelse over ph.d.-studiets status i henhold til ph.d.-planen og helt konkret forholde sig til tidshorisont for indlevering af afhandlingen. Der kan være tale om fælles eller individuelle udtalelser.

Såfremt det ikke godtgøres, at indlevering af ph.d.-afhandling vil ske i umiddelbar tilknytning til ph.d.-studiets afslutning (6. semester), indkalder ph.d.-skolelederen den ph.d.-studerende og hovedvejlederen til en fælles samtale. Formålet med dette er at fastlægge en handlingsplan indeholdende realistiske milepæle med henblik på færdiggørelse og indlevering af afhandlingen.

2. En oversigt over registrerede aktiviteter i ph.d.-databasen sendes samtidig til den studerendes og hovedvejlederens kommentering.

Den ph.d.-studerendes egne kursusoptegnelser bedes sammenlignet med oversigten over kurser, undervisning/formidling og miljøskift, som indtil nu er godkendt og registreret. Manglende kurser samt kurser som den ph.d.-studerende har fulgt i 5. semester bedes sat ind i oversigten. Samtlige kursusbeviser for hele ph.d.-studieforløbet skal vedlægges oversigten. Oversigten skal være påtegnet af vejleder(e), institutleder og den ph.d.-studerende.

**Afhandlingen**

§ 14 En ph.d.‑afhandling er en større videnskabelig fremstilling, der skal vise den studerendes evne til selvstændig forskning med anvendelse af fagets videnskabelige metoder og yde et bidrag til fremme af forskningen i den pågældende problemstilling. Den skal fremtræde i en form og være på et niveau, der svarer til international standard for ph.d.‑grader inden for det pågældende fag­­område. Afhandlingen skal i omfang og niveau svare til ca. 2 års arbejds­ind­sats (120 ECTS).

Stk. 2 En ph.d.-afhandling kan have form af enten monografi eller antologisk afhandling. Det skal af ph.d.-planen fremgå hvilken form der vælges for projektet.

Stk. 3 For monografien gælder, at afhandlingen har et omfang af ca. 250 sider og indleveres i papirversion samt pdf-fil.

Stk. 4. For den antologiske afhandling gælder, at denne består af mindst 3 artikler, hvor den studerende er eneforfatter på minimum 1 og førsteforfatter på minimum 1. Hvis disse krav ikke opfyldes på grund af forskningsmiljøets specifikke traditioner, skal det særskilt begrundes i ph.d.-planen. Artiklerne er beslægtet i indhold og/eller metode og skal være udarbejdet med henblik på publicering i videnskabelige tidsskrifter og lignende

For hver artikel hvor den studerende ikke er eneforfatter, afleveres en medforfattererklæring, hvor den studerendes centrale forskningsindsats klart skal fremgå.

Den antologiske afhandling skal indeholde en redegørelse, der i sammenhæng med artiklerne beskriver projektets overordnede problemstilling, den anvendte teori og metode (herunder begrundelse for valget og metodevalidering) og de opnåede resultater, samt giver en kritisk vurdering af disse i relation til eksisterende viden og af deres fremtidige implikationer.

Den sammenfattende redegørelse har et vejledende omfang af 30-80 sider. Den antologiske afhandling, dvs. artikler og sammenfattende redegørelse, må ikke samlet overstige de rammer, der gælder for monografiformen, dvs. ca. 250 sider.

§ 15 Afhandlingen ledsages af et resume (vejledende omfang: 3‑6 sider), hvori der gøres rede for de opnåede videnskabelige resultater. Resumeet udfærdiges på dansk og engelsk.

§ 16 Afhandlingen affattes på dansk eller engelsk, eller hvis særlige forhold taler for det, på et andet fremmedsprog. Valget af sprog skal fremgå af ph.d.-planen. Uanset sprogvalg forpligter den studerende sig til at udforme afhandlingen på et sprogligt korrekt akademisk niveau.

§ 17 En ph.d.‑afhandling kan ikke indleveres til bedømmelse af flere i fællesskab. Hvis der ved arbejdets udførelse er benyttet videnskabelig assistance som f.eks. statistisk medhjælp, skal dette fremgå af afhandlingen.

§ 18 2 måneder før påtænkt indlevering af afhandling fremsender den ph.d.-studerende et udfyldt skema om forventet indleveringsdato og afhandlingens titel til fakultetssekretariatet. Ph.d.-udvalget anmoder på baggrund heraf instituttet om at fremsætte forslag til bedømmelsesudvalg.

§ 19 Den ph.d.-studerendes indskrivning ved ph.d.-skolen ophører ved indlevering af afhandling.

§ 20 Afhandlingen indleveres i 8 eksemplarer på fakultetssekretariatet, stilet til Dekanen for Det humanistiske Fakultet.

Stk.2 De indleverede eksemplarer af afhandlingen tilhører universitetet. Ét arkiveres, ét tilstilles Syddansk Universitet og kan med den studerendes accept gøres offentligt tilgængeligt. De resterende sendes til instituttet og fordeles til vejlederen og be­døm­melsesud­valgets medlemmer.

Afhandlingen er i øvrigt forfatterens ejendom og kan ikke – udover bekendtgørelsens krav om at den skal være tilgængelig i rimelig tid forud for forsvaret – gøres til genstand for udlån, salg eller videreformidling, uden forfatterens skriftlige accept.

***Bedømmelse***

Aflevering

§ 21 Hovedvejlederen afgiver ved ph.d.-studiets ophør en udførlig udtalelse om det samlede ph.d.-forløb, herunder gennemførelse af ph.d.-planens enkelte dele, jf. § 7.

Stk. 2 Den ph.d.-studerende har mulighed for inden for en frist på mindst 2 uger at fremkomme med bemærkninger til hovedvejlederens udtalelse.

Stk. 3 På baggrund af hovedvejlederens udtalelse, forfatterens eventuelle kommentarer og årsevalueringerne vurderer dekanen om den samlede ph.d.-uddannelse er tilfredsstillende gennemført. Hvis dette er tilfældet, igangsættes bedømmelsesproceduren når afhandlingen er indleveret.

Bedømmelsesudvalget

§ 22 Senest umiddelbart efter indlevering af afhandlingen nedsætter dekanen et sagkyndigt bedømmelsesudvalg, efter indstilling fra ph.d.-udvalget.

Stk. 2 Bedømmelsesudvalget skal være på 3 medlemmer. 2 af medlemmerne skal være udefra kommende, hvoraf mindst ét skal være fra udlandet, medmindre dette er uhensigtsmæssigt ud fra en faglig betragtning. Den ph.d.‑studerendes hovedvejleder er tilforordnet udvalget uden stemmeret, men har pligt til at deltage i udvalgsarbejdet. Til medlemmer af bedømmelsesudvalget kan kun indstilles anerkendte forskere inden for det relevante fagområde.

Stk. 3 Bedømmelsesudvalgets sammensætning meddeles forfatteren, som inden 8 arbejdsdage skriftligt kan gøre indsigelse mod medlemmerne.

Stk. 4 I tilfælde af indsigelse fra den ph.d.‑studerende behandler dekanen sagen på ny efter indhentet udtalelse fra ph.d.-udvalget og institutlederen.

Den foreløbige bedømmelse

§ 23 Bedømmelsesudvalget skal senest 2 måneder efter indlevering af afhandlingen afgive en begrundet indstilling om afhandlingen er egnet som baggrund for tildeling af ph.d.-graden. I beregning af de 2 måneder indgår juli måned ikke. Indstillingen udgør maksimalt 5 sider à 2100 enheder. Indstillingen skal indeholde en vurdering af afhandlingen samt en konklusion om, hvorvidt bekendtgørelsens krav er opfyldt. Hovedvejlederens udtalelse inddrages i bedømmelsen.

Stk. 2 Hvis det ikke medfører forsinkelse af forsvaret kan bedømmelsesudvalgets formand tillade ændringer i begrænset omfang eller suppleringer af afhandlingen forud for eller i forbindelse med forsvaret.

Stk. 3 Bedømmes afhandlingen ikke egnet til forsvar, skal indstillingen tillige omfatte en vurdering af om afhandlingen kan indleveres igen i revideret form inden for en frist, der skal være på mindst 3 måneder.

Stk. 4 Den foreløbige udtalelse sendes til forfatteren til udtalelse

Stk. 5 Forfatteren og hovedvejleder skal have mulighed for inden for en frist på mindst 2 uger at fremkomme med bemærkninger til den foreløbige udtalelse.

Stk. 6 Bedømmelsesudvalgets udtalelse, eventuelle kommentarer fra forfatter og hovedvejleder samt bedømmelsesudvalgets kommentarer hertil vil herefter være grundlag for dekanens afgørelse

* + om forsvaret kan finde sted,
  + om afhandlingen kan indleveres igen i revideret form inden for en frist, der skal være på mindst 3 måneder. Indleveres afhandlingen igen i revideret form, bedømmes den af det tidligere nedsatte bedømmelsesudvalg, medmindre særlige forhold gør sig gældende,
  + om afhandlingen tages under bedømmelse af et nyt bedømmelsesudvalg.

Stk. 7 Hvis ikke forsvaret kan finde sted modtager forfatteren snarest muligt meddelelse om, at afhandlingen ikke i den foreliggende form kan danne baggrund for et forsvar, og hvilken afgørelse der er truffet. Afhandlingen returneres til forfatteren.

Forsvaret

§ 24 Ph.d.‑studiet afsluttes med et offentligt forsvar, der består af følgende dele:

a. en projektpræsentation af maksimalt 30 minutters varighed.

b. opposition ved de eksterne bedømmelsesudvalgsmedlemmer af maksimalt 30 minutters varighed hver inkl. den ph.d.-studerendes svar.

c. lederen af forsvarshandlingen giver ordet frit. Maksimalt 30 minutter til indlæg fra publikum incl. den ph.d.-studerendes svar herpå.

d. bedømmelsesudvalgets formand afslutter forsvarshandlingen. Maksimalt 30 minutter.

Hele forløbet må maksimalt vare 3 timer incl. pause(r).

§ 25 Bedømmelsesudvalget indstiller tid og sted for det offentlige forsvar til de­kanens godkendelse. Forsvaret kan tidligst finde sted 2 uger efter at bedømmelsesudvalget har afgivet indstilling. Forsvaret skal finde sted senest 3 måneder efter indleveringen af afhandlingen. Hvis særlige forhold gør sig gældende, kan dekanen beslutte, at forsvaret udskydes. En udskydelse forudsætter, at der er truffet aftale mellem forfatteren og universitetet, herunder om tidspunkt for forsvarets afholdelse.

§ 26 Bedømmelsesudvalget kan senest 1 uge før forsvaret skriftligt forelægge forhold ved afhandlingen, som udvalget ønsker at drøfte med forfatteren.

§ 27 Afhandlingen skal være tilgængelig for interesserede 14 dage før forsvaret.

Endelig indstilling

§ 28 Bedømmelsesudvalget skal skriftligt afgive endelig indstilling til dekanen om tildeling af ph.d.‑graden efter afholdelsen af forsvaret.

Stk. 2 Hvis bedømmelsesudvalgets endelige indstilling er negativ, underrettes forfatteren straks herom.

Stk. 3 Dekanen kan beslutte, at afhandlingen tages under bedømmelse af et nyt bedømmelsesudvalg, hvis forfatteren inden for en frist på mindst en uge anmoder herom.

Stk. 4 Efter et til­freds­stillende gennemført forsvar kan den endelige indstilling have form af en tilføjelse til den foreløbige indstilling om at den ph.d.-studerende ved den of­fentlige forsvarshandling har dokumenteret, at kravene i Bekendtgørelsens § 3 er opfyldt, og at bedømmelsesudvalget indstiller, at ph.d.-graden tildeles. Indstillingen skal være begrundet og beror ved uenighed på stemmeflertallet.

Stk. 5 Hvis der ved forsvarshandlingen kommer svagheder og styrker ved afhandlingen frem, som udvalget skønner, de ikke har taget (tilstrækkeligt) hensyn til i den foreløbige indstilling af afhandlingen, *skal* udvalget indarbejde disse nye momenter i den endelige indstilling.

Stk. 6 Forfatteren skal have lejlighed til at kommentere den endelige indstilling inden for en frist af mindst 8 arbejdsdage, hvorefter udvalget afgiver endelig indstilling til Akademisk Råd. Be­dømmelsesudvalgets endelige indstilling sendes til den studerende til orientering.

Tildeling af graden

§ 29 Medlemmer af et bedømmelsesudvalg kan indkaldes til mødet i Akademisk Råd, hvor indstillingen behandles. Afgørelse om tildeling af ph.d.-graden træffes snarest muligt efter at bedømmelsesudvalget har afgivet endelig indstilling. ph.d.‑graden skal tildeles, hvis der foreligger en indstilling om tildeling af ph.d.-graden fra mindst to af medlemmerne.

***Tildeling af ph.d.‑graden uden forudgående studium***

§ 30 Dekanen kan efter indstilling fra et institut og ph.d.-skoleleder godkende, at en ph.d.‑afhandling tages under bedømmelse, uden at forfatteren har gennemført en ph.d.-uddannelse, hvis forfatteren på anden måde har erhvervet kvalifikationer, der kan sidestilles hermed.

Stk. 2 Dekanen kan, hvis særlige forhold gør sig gældende, godkende indlevering af en ph.d.‑afhandling fra en person, der ikke opfylder betingelserne i § 6, stk. 1 for indskrivning som ph.d.‑studerende, jf. § 6, stk. 2. Denne godkendelse forudsætter en anbefaling fra det berørte institut.

Stk. 3 Dekanen kan tillade, at en afhandling, der bygger på allerede publicerede artikler, kan indleveres som ph.d.-afhandling. Er en del af de publicerede ar­tikler udarbejdet i samarbejde med andre, skal der medfølge erklæringer fra hver af disse om deres andel i arbejdet.

Stk. 4 Dekanen kan tillade, at flere afhandlinger, der er beslægtede i emnekreds eller metode, indleveres som ph.d.‑afhandling. Disse skal i så fald være ledsaget af en sammenfattende redegørelse.

Stk. 5 Dekanen kan tillade, at en afhandling, udarbejdet af en studerende fra et udenlandsk universitet, kan tages under bedømmelse, uden at den studerende har gennemført en dansk ph.d.-uddannelse, hvis den studerende har gennemført studieophold ved et dansk universitet, jf. § Bekendtgørelsens § 2, stk. 2 og det vurderes, at den studerende har erhvervet kvalifikationer, der kan sidestilles med en dansk ph.d.-uddannelse.

**Andre bestemmelser**

§ 31 På grundlag af Akademisk Råds beslutning om tildeling af ph.d.‑graden udsteder universitetet et bevis på både dansk og engelsk. I beviset anføres emnet for afhandlingen og forelæsninger, og der oplyses

a) hvilke kurser den ph.d.‑studerende har afviklet;

b) opfyldt undervisnings- og formidlingsforpligtelse;

c) om den studerende under forskeruddannelsen har opholdt sig ved

andre inden- eller udenlandske uddannelsesinstitutioner, virksomheder m.v.

Stk. 2 Ph.d.-studerende som ikke får tildelt ph.d.-graden får efter anmodning udstedt dokumentation på både dansk og engelsk for de dele af ph.d.-uddannelsen, som er tilfredsstillende gennemført.

§ 32 Nærværende regelsæt træder i kraft for studerende, der er indskrevet efter 1. februar 2008.

Stk. 2 Ph.d.‑studerende, der har påbegyndt deres studium før 1. februar 2008, har ret til at fuldføre ph.d.-uddannelsen efter bekendtgørelse nr. 114 af 8. marts 2002, men indlevering, bedømmelse og forsvar af afhandlingen samt afgørelse om tildeling af ph.d.-graden sker efter reglerne i bekendtgørelse nr. 18 af 14. januar 2008.

§ 33 Regelsættet træder i kraft den 1. oktober 2008.

Regelsættet er revideret med ændringer den 23. november 2010 (§31, stk. 5), med ændringer den 4. oktober 2011 (§§15, 16 og 18) og 6. september 2012 (§§ 6,12,14, 16, 22)